text: La dimensió missionera, clau en la formació cristiana de la infància i la joventut - Actualitat - NotíciesTarraconense
  «Surt de la teva terra», per evangelitzar la Terra. Segurament així es resumiria la temàtica abordada en la segona de les jornades prèvies a la celebració del Domund 2016 a Tarragona, en aquest 90è aniversari.
  L'objectiu d'aquesta primera taula rodona, que ha tingut lloc aquest dimarts dia 4 d'octubre, era mostrar als responsables de la formació missionera dels fidels, el sentit i la finalitat de la Jornada Mundial de les Missions, a través de l'exposició missionera i dels materials elaborats per a la preparació i celebració de la diada del Domund.
  A l'espai Muralla del Centre Tarraconense El Seminari es van donar cita diversos mestres i professors per escoltar les intervenciones de responsables diocesans de la catequesi, de l'educació, del professorat de religió i delegats de missions.
  Va presidir l'arquebisbe Mons. Joan Enric Vives, bisbe d'Urgell, el qual es va congratular pel fet que Tarragona, «sigui la seu del Domund 2016 i que les conclusions de les jornades es projectin a tot el país». Va posar l'accent en l'escaiença de l'Any de la Misericòrdia, «per connectar enguany, i aquí, amb la dinamització missionera».
  Prenent com a referència, el capítol 12 del llibre del Gènesi, el prelat va esmentar que la vida cristiana «va plantant campaments, i així el poble de Déu va avançant». Mons. Vives va assegurar que el Domund és quelcom tan profund que no es pot circumscriure a un diumenge a l'any «per a recaptar donatius» sinó que és un missatge i compromís que «ha de copsar totes les generacions».
  Presentació dels Guions
  Aurora Picó, de la delegació diocesana de Missions de Sant Feliu de Llobregat, va ser l'encarregada de moderar la taula rodona. Com a mestra jubilada va manifestar la necessitat de transmetre la realitat dels qui pateixen, i abogà «per una major presència del fet missioner en els plans pastorals».
  Per la seva part, Mn. Norbert Miracle, delegat diocesà d'Ensenyament de Religió a l'arxidiòcesi de Tarragona va comentar, abastament, tots i cadascun dels Guions de formació missionera, editats per Obras Misionales Pontifícies «de gran utilitat per als mestres, pel que fa als diferents nivells educatius». Guions de formació missionera dirigits a la infància, als adolescents i als joves. Mn. Norbert davant dels inputs diversos que reben els estudiants va assegurar que «a ells els calen testimonis, més que no pas el mateix mestre». I sobre testimonis va citar el gest del papa Francesc, quan ahir mateix per sorpresa va visitar l'escola d'Amatrice, a Itàlia, devastada pel terratrèmol: «Aquest és un testimoni missioner extraordinari», va concloure el prevere.
  Catequesi i escola
  El delegat diocesà de Catequesi i Catecumenat, Mn. Xavier Morell, va fer seva la frase de l'apòstol Pau als de Corint: «Crist no m'envia pas a batejar, sinó a evangelitzar». I l'evangelització es desplega en tres etapes: l'acció missionera, l'acció catequètica i l'acció pastoral. Va assenyalar que les missions, que tots de petits hem conegut, són part de l'Església, «perquè volem arribar a aquells que en un sentit territorial són lluny de les comunitats de tradició cristiana, però també d'aquells que ben a prop nostre, viuen allunyats de la fe». Posteriorment va dir que avui ens plantegem com fer una conversió missionera de la catequesi. I quan ens preguntem com donar-li un autèntic impuls missioner, apuntem més enllà de la consideració envers els infants, adolescents i joves, «per a situar-nos en el món dels adults».
  D'aquí que Mn. Morell manifestés que «si volem evangelitzar Europa, si la nostra catequesi volem que sigui iniciació cristiana, cal cercar o desenvolupar nous models catequètics».
  Rosa Maria Piqué, responsable de l'Àrea pastoral i socioeducativa de la Fundació Escola Cristiana de Catalunya (FECC), es va referir a la necessitat d'incloure en la vida educativa dels centres, la dimensió missionera. Inicialment va parlar d'aquesta fundació que aplega unes 400 escoles, que defineixen en les seves bases el caràcter propi, on s'hi eduquen al voltant de 250.000 alumnes. Pel carisme, en alguns casos queda explicitada la dimensió missionera, i va citar un text literal: «El nostre ideal és que aquests valors siguin presents en tota la tasca del Col·legi com a via de la nostra dimensió missionera».
  A partir d'aquí, Rosa Maria Piqué va manifestar que desenvolupant la vivència de la fe a través dels valors evangèlics, oferint testimoniatge o implementant activitats de recolzament, entre d'altres, «veiem que cerquen ser testimonis vius del Crist, potencien el compromís, el sentit de pertinença a una mateixa església, prendre consciència de les necessitats, sensibilització pel que passa més enllà de casa nostra, o la donació personal, com algunes de les virtuts».
  Afegí que aquí rau la gran tasca, «per la qual som cridats i en la que es potencia aquesta responsabilitat missionera».